Hans Kristian Skibby (DD), 2025-11-04:
I Danmarksdemokraterne er vi meget optaget af, hvordan det går med prisstrukturerne her i Danmark, og det tror jeg faktisk der er rigtig mange der er, og det er måske også derfor, at interessen også har løftet sig temmelig meget og tydeligt her i Folketingets gemakker.
Fødevarepriserne er de sidste 5 år steget med omkring 30 pct., og det betyder, at danskerne skal betale mere for de samme varer, når de går ned og handler.
Samtidig kan vi se, at nu har man så indført en ny emballageafgift, som kommer til at give et nettobidrag på mellem 1 og 2 mia. kr.
Det er så et beløb, som så at sige automatisk bliver lagt over på forbrugerne.
Mange af dem, der har emballageafgifterne, sender regningen videre til deres kunder, og det er sådan set et meget kendt princip for alle typer af virksomheder.
Når man får større udgifter, havner regningen ovre hos virksomhedens kunder, og det er også det, vi kan se gør sig gældende i dag i rigtig mange af vores butikker, altså at prisen på varerne desværre har fået et nøk opad.
Så er det da rigtigt, at vi i dag kan glæde os over, at SVM-regeringen midlertidigt, og jeg gentager midlertidigt, pludselig har vurderet, at nu vil de gerne fjerne en afgift i 24 måneder, således at danskerne ikke skal betale den faste afgift på elektricitet, og det skal man heller ikke, hvis man har en ikkemomsregistreret virksomhed.
Det kan godt være, at vi ikke har den bedste lugtesans herinde i Folketinget, men hvis man prøver at sniffe lidt efter, vil man nok godt kunne danne sig et indtryk af, at der lugter lidt af bacon her i området, for det er jo vælgerbluff ved højlys dag.
For hvis man virkelig ville det her rigtigt fra regeringens side, havde man naturligvis ikke kommet med sådan et forslag her lige op til et kommunalvalg, og man havde heller ikke gjort det som en midlertidig afregning.
Man havde naturligvis fundet en varig model, hvor forbrugerne og Danmark og danskerne kunne være sikre på, at der ikke om 2 år kommer en ny regning flyvende ind ad vinduerne på 7 mia. kr. igen.
Jeg har noteret mig, at Venstres ordfører, hr. Preben Bang Henriksen, i sit svar til mig sagde, at der ikke står nogen steder, at den kommer igen.
Jeg synes jo, at det er et lidt besynderligt svar, for der står heller ikke nogen steder i finansloven, at man ikke kan vælge at give 1 mia. kr. til julemanden på Grønland fra 2028.
Det står heller ingen steder.
Så det er jo vitterlig et underligt svar, vi får fra regeringens ordfører på det her skatteområde, når vi udmærket kan se, at der i finansloven står, at der fra 2028 og frem automatisk vil være indkalkuleret en afgiftsindtægt på omkring 7 mia. kr. i statsfinanserne, fordi man kun midlertidigt har valgt at fjerne den her energiafgift.
Det synes vi i Danmarksdemokraterne er en besynderlig fremfærd, og vi synes, at det er besynderligt, at man ikke i stedet for havde lavet en model, hvor man i hvert fald satte den på plads, og hvor den blev kontinuerlig og blev fast.
I princippet kunne det have været en model, hvor man havde valgt at skalere den ind, så den ikke forsvandt automatisk.
Men det, man gør med det her forslag, er naturligvis fint, for man gør folk glade 24 måneder frem.
Så er vi også efter juleaften osv., og folk har fået stegt anden og flæskestegen i deres ovn, men det ændrer jo ikke på, at vi kan se frem til, at der kommer en afgift igen, og det er det, der gør, at vi i Danmarksdemokraterne synes, at det er en forkert prioritering, og vi synes, at vi skulle have fundet en aftale, hvor den var blevet permanentgjort.
Det havde man også godt kunnet, hvis det var det, man ville.
Vi fremlægger i hvert fald en klar finansiering i vores finanslovsforslag, hvor de penge skal komme fra, så der kan komme en fast fjernelse af den her elafgift.
Men det er ikke det, regeringen vil, og det anerkender vi.
Vi er jo også sådan indstillet, at vi selvfølgelig vælger at stemme for det, der går i den rigtige retning, og det gør 24 måneder.
Det går i den rigtige retning, men det er bare ikke en model, som vi synes vil være passende i den situation, som vi står i, specielt ikke, når man giver med den ene hånd, og så kan vi jo se, at man øjensynligt kommer og tager med den anden hånd og vil have 2 mia. kr. i emballageafgifter hos hr. og fru Danmark.
Så jeg synes, vi skal have tingene lidt ind på værkstedet igen.